
More than ever, at the beginning of the millennium, human security has become a social desideratum which generates contradictions and intense debates when the states project their own security strategies. All the security components are subordinated to the concept of human security.

În ceea ce priveşte consacrarea juridică a noţiunii de securitate umană, aceasta se referă stricto sensu, până la acest moment, la afirmarea, promovarea, consolidarea, precum şi la protecţia drepturilor omului. În fapt există însă, mai multe încercări de a defini conceptul de securitate umană, nefiind agreată o definiţie strictă a acestuia, considerându-se că o definiţie incompletă sau neeficace ar putea îngrădi aria de acţiune a statelor în acest domeniu.
Observăm, aşadar, că definirea conceptului, pentru a putea fi strict reglementat, cu toate efectele care decurg de aici, a devenit mai mult o problemă de atitudine a statelor, o problemă ce ţine mai mult de politică şi mai puţin de partea juridică. O chestiune similară se întâmplă şi cu încercările de a defini crima de agresiune, enumerată şi inclusă – în sfera competenţei materiale a Curţii, în Statutul Curţii Penale Internaţionale, dar care nu produce efecte din acest motiv, lăsând încă nepedepsiţi indivizi care săvârşesc asemenea fapte; cu noţiunea de terorism, în care statele încă stagnează.
Unul dintre neajunsurile conceptului de securitate umană, care se reproşează, în literatura de specialitate, este acela că “agenda” sa se confundă cu cea a drepturilor omului, nefiind vizibilă o linie de demarcaţie.
În opinia noastră, conceptul de human security are o strânsă legătură şi s-a dezvoltat pe baza reglementărilor internaţionale existente în materia drepturilor omului, dar şi a dreptului internaţional umanitar, care au în centrul lor – individul.
Securitatea umană se identifică cu principiile şi izvoarele dreptului internaţional umanitar. Principiul inviolabilităţii şi securităţii persoanei, principiul proporţionalităţii, principiul discriminării sau principiul limitării mijloacelor şi metodelor de luptă, sunt doar câteva dintre normele incidente în domeniu. În materia securităţii umane se înregistrează acum o tendinţă de a dezvolta, de a moderniza şi de a extinde aceste norme. Cu alte cuvinte, conceptul de securitate umană nu poate fi privit separat de aceste reglementări, acesta fiind şi argumentul pentru care am inclus în cercetarea noastră, fără a fi exhaustivi, chestiuni privind drepturile internaţionale ale omului.
Dacă în procesul de globalizare a asigurării securităţii umane, chiar dacă la nivel conceptual, deocamdată, conceptul securităţii a escaladat graniţele convenţionale, atunci, cu siguranţă, putem vorbi de securitate umană la toate nivelurile: a dreptului intern, a dreptului internaţional sau a dreptului comunitar european. În principiu, dincolo de mediul cultural, individul, este acelaşi în oricare sistem de drept, are aceleaşi nevoi şi trebuinţe, privite din prisma securităţii individuale, aceeaşi nevoie de siguranţă şi libertate pentru a putea evolua. S-a demonstrat faptul că, individul devine cu atât mai puţin tolerant şi evolutiv, cu cât acesta este expus în situaţii care prezintă pericol social.
Prin urmare, dacă este vorba de acelaşi individ, dacă acest concept al securităţii umane comportă aceleaşi reguli, necesită aceleaşi cerinţe, exigenţe, de ce vorbim, totuşi, de sisteme diferite de protecţie şi reglementare în materia securităţii umane şi implicit, a respectării drepturilor omului ? De ce individul este privit diferit în fiecare sistem de drept, în masura în care toate elementele sistemului de securitate umană converg către el? Un răspuns, probabil, ar putea fi acela că se ţine cont de specificitatea fiecărui sistem juridic. Putem fi de acord până la un punct cu acest argument, însă ceea ce ne interesează este individul, privit universal, în special, condiţiile de exercitare a securităţii umane.
Să fie oare redundantă legislaţia în domeniul protecţiei şi respectării drepturilor omului? Legislaţia în domeniu sau organismele care privesc drepturile omului trebuie ele unificate? Este adevărat, că toate acestea au apărut de-a lungul timpului, nu toate odată.
Aceste întrebări nu sunt neapărat retorice. La unele ne propunem să răspundem acum, chiar dacă parţial, la altele doctrina va găsi soluţii, în următoarea perioadă, iar celelalte şi chiar altele noi, care vor apare în urma acestui studiu, vor constitui, cu siguranţă, subiecte de reflexie şi chiar viitoare teme de cercetare.
În prezent, există codificat la nivelul dreptului internaţional public, dreptul internaţional al drepturilor omului. În acest sens, doctrina s-a unificat, în mod unanim, în jurul codificării drepturilor omului pe mai multe continente: european, american şi african. Avem, pe de o parte, instrumente juridice de protecţie a drepturilor omului cu un caracter universal, adoptate în sistemul Organizaţiei Naţiunilor Unite, iar pe de altă parte, instrumente juridice regionale de protecţie a drepturilor omului, în sistem european, sistemul OSCE, sistemul inter-american şi sistemul african.
De asemenea şi la nivelul dreptului comunitar, în cadrul Uniunii Europene sa cristalizat o codificare privind drepturile individului, pe care o putem “asimila” sistemului de codificare european realizat la nivelul Consiliului Europei. Asimilarea se produce, însă, mai mult în ceea ce priveşte apartenenţa la acelaşi continent european, şi mai puţin, în ceea ce priveşte reglementarea – chiar dacă aceasta poate fi considerată în linii mari “comună”, prin importul de norme juridice europene – şi a sistemului de jurisdicţie, care este diferit.
De altfel, poziţia individului, ca subiect de drept, este privită în mod diferit în aceste sisteme de drept. Conceptul drepturilor omului a fost formulat, aşadar, pentru prima oară în filosofia „dreptului natural şi al ginţilor„, din care s-a inspirat Jean Jaques Rousseau, Habeas Corpus Act, a fost reluat în timpul revoluţiei burgheze franceze în Declaraţia Drepturilor Omului şi ale Cetăţeanului din 1789, dar îl intâlnim şi în Bill of Rights din 1776, consecinţă a revoluţiei americane.
Problematica drepturilor omului, abordată în aceste documente, are aşadar atât o latură filosofică, ce conduce la considerarea individului ca subiect de drepturi proprii opozabile statului, cât şi o latură juridică ce priveşte înserarea statutului său de subiect de drept, atât în instrumente juridice interne, dar şi în cele internaţionale.
Aşadar, la nivel internaţional, preocupări în domeniul protecţiei drepturilor omului au apărut începând din secolul al XVII-lea.
Cu toate acestea, înainte de al doilea război mondial, instrumentele juridice de protecţie a drepturilor omului au avut un caracter fragmentar şi priveau protecţia victimelor războiului, interzicerea traficului cu sclavi, protecţia minorităţilor religioase ş.a.. Însă, istoria propriu-zisă a instrumentelor internaţionale în acest domeniu, la nivel global, a început după cel de-al doilea război mondial.
Documentele internaţionale adoptate în domeniul protecţiei individului au avut fie un caracter politic, concretizate prin recomandări şi planuri de acţiune, adoptate sub cupola unor organizaţii internaţionale, cu consecinţe directe asupra legislaţiilor interne în domeniu ale statelor, fie forţă juridică obligatorie, concretizate în convenţii internaţionale, impunând norme juridice obligatorii pentru statele semnatare. Atât după al doilea război mondial, cât şi acum, aşa cum vom vedea în continuare, este de necontestat rolul pe care Organizaţia Naţiunilor Unite l-a jucat în materia drepturilor omului.
Consacrarea protecţiei drepturilor omului, ca imperativ al societăţii internaţionale moderne, o regăsim în Carta ONU, care: “reafirmă credinţa în drepturile fundamentale ale omului, în demnitatea şi valoarea persoanei umane…., precum şi a naţiunilor.”.
Ca tratat internaţional multilateral, şi prin urmare, obigatoriu, care numără 192 de state din cele 194, Carta ONU conferă caracter universal protecţiei drepturilor omului.
Astfel, securitatea umană sau mai concret spus, securitatea individului s-a aflat întotdeauna în atenţia opiniei publice internaţionale, fiind o prioritate, începând cu Declaraţia Universală a Drepturilor Omului, adoptată de Adunarea Generală a ONU, în anul 1948. Aceasta prevedea:
“Orice om are dreptul la viaţă, la libertate şi la securitate personală.” …
“Orice persoană, în calitatea sa de membru al societăţii, are dreptul la securitatea socială; ea este îndreptăţită, ca prin efortul naţional şi colaborare internaţională, ţinându-se seama de organizarea şi resursele fiecărei ţări, să obţină realizarea drepturilor economice, sociale şi culturale indispensabile pentru demnitatea sa şi libera dezvoltare a personalităţii sale. ”
Însă, Declaraţia Universală a Drepturilor Omului nu avea forţa juridică obligatorie necesară, ca aceea a unui tratat, chiar dacă includea o listă a drepturilor omului, confirmate ulterior, pe cale convenţională. Reţinem faptul, că acest document se adresa individului, comparativ cu alte acte care se adresau statului, reglementând: drepturi civile si politice – art .1 la art. 21, drepturi economice, sociale si culturale – art. 22 la art. 30 ale individului.
În continuare aceasta a rămas o declaraţie politică, însă una care a avut un impact extraordinar, fiind iniţial importată în cutuma internatională, ca apoi Constituţiile mai multor state să o adopte şi să-i confere forţă juridică obligatorie necesară şi chiar mai mult decât atât, o poziţie superioară, de drept fundamental în faţa legislaţiei naţionale şi faţă de alte documente internaţionale.
Observăm că dreptul la pace, dreptul la protecţia mediului, dreptul la dezvoltare, au atât o dimensiune individuală, cât şi una colectivă. Ca norme de jus cogens, toate entităţile statale şi nu numai, organizaţiile internaţionale sunt chemate să asigure aceste drepturi.
În anul 1966, ca efecte politice, dar şi juridice, ale Declaraţiei Universale a Drepturilor Omului, au fost adoptate tot în cadrul ONU, de către Adunarea Generală, cele două pacte, respectiv, Pactul Internaţional privind Drepturile Economice, Sociale şi Culturale şi Pactul Internaţional privind Drepturile Civile şi Politice.
Pactul Internaţional privind Drepturile Economice, Sociale şi Culturale consacră, printre altele, dreptul la muncă, la remuneraţie egală pentru muncă de valoare egală, dreptul la securitatea şi igiena muncii, dreptul la grevă, la asigurare socială, dreptul de a forma sindicate ş.a. La rândul său, Pactul privind Drepturile Civile şi Politice prevede dreptul la viaţă, la libertatea conştiinţei, dreptul la liberă asociere, la exprimare etc.
În afara acestor documente primordiale care privesc grija pentru fiinţa umană, manifestată sub toate formele ei, comunitatea internaţională nu putea rămâne indiferentă la cea mai importantă componentă a sa – individul, fiind adoptate, atât în cadrul ONU, dar şi în cadrul altor organizaţii internaţionale, documente de protecţie juridică centrate pe individ.
Astfel, consacrarea juridică, având în centru securitatea umană, a fost completată prin adoptarea a numeroase convenţii internaţionale, atât în cadrul ONU, cât şi în cadrul altor organizaţii internaţionale, după cum urmează: Convenţia internaţională pentru eliminarea tuturor formelor de discriminare rasială, Convenţia internaţională asupra eliminării şi reprimării crimei de apartheid, Convenţia internaţională privind lupta împotriva discriminării în domeniul învăţământului, Convenţia pentru prevenirea şi reprimarea crimei de genocid, Convenţia asupra imprescriptibilităţii crimelor de război şi a crimelor împotriva umanităţii, Convenţia împotriva torturii şi altor tratamente inumane sau degradante ş.a. .
Am prezentat aici, cu titlu exemplificativ, doar o parte a reglementărilor care au în centru fiinţa umană – acestea fiind însă cu mult mai numeroase – care să dovedească voinţa politică puternică a statelor şi a organizaţiilor internaţionale de a ocroti omul, ca destinatar final al tuturor reglementărilor adoptate de către state.
În paralel cu acest sistem, la nivel european, s-au elaborat şi negociat un număr important de instrumente juridice, centrate pe fiinţa umană, care consacrat mijloace de protecţie şi garantare a drepturilor omului.
Astfel, principalul document al consacrării juridice a drepturilor omului, la nivel european, îl reprezintă Convenţia Europeană a Drepturilor Omului, semnată în anul 1950. Aceasta a fost amendată de numeroase protocoale şi cuprinde, mai ales prevederi referitoare la drepturi civile şi politice, respectiv, dreptul la viaţă, libertatea şi securitatea persoanei, inviolabilitatea persoanei şi a locuinţei, a corespondenţei , dreptul la libertatea conştiinţei, la asociere ş.a..
Alte reglementări adoptate de către Consiliul Europei sunt Convenţia europeană de extrădare, Convenţia europeană pentru reprimarea terorismului din 1977, Convenţia europeană pentru transferul persoanelor condamnate, Convenţia europeană în materia adopţiei de copii sau cea a statutului juridic al copiilor născuţi în afara căsătoriei ş.a. .
Toate aceste convenţii, fie ele europene, internaţionale, americane, africane se regăsesc în dreptul intern al statelor membre ale organizaţiilor internaţionale care le-au adoptat şi promovat.
Un document european deosebit de important, care acoperă o componentă majoră a conceptului de Human Security, este şi Carta Socială Europeană, adoptată în anul 1996, care are ca obiectiv major, menţinerea unui nivel cât mai ridicat şi stabil posibil de ocupare a forţei de muncă, reglementând dreptul la condiţii de muncă echitabile, dreptul la securitate şi igienă în muncă, dreptul la salarizare echitabilă, dreptul la negociere colectivă, dreptul sindical ş.a.
Observăm tendinţa organizaţiilor internaţionale de a reglementa fenomene care afectează, în mod global, securitatea internaţională, căutând soluţii la nivel regional, ca apoi acestea să se extindă, dacă sunt confirmate de societatea internaţională ca fiind utile şi la nivel mondial.
Sistemul de protecţie, instituit de către Consiliul Europei, folosea iniţial ca mijloace specifice de protecţie Comisia Europeană a Drepturilor Omului şi Curtea Europeană a Drepturilor Omului, ca apoi prin Protocolul nr.11 să instituie o Curte europeană unică.
Alte reglementări de referinţă privind protecţia fiinţei umane reprezintă Declaraţia Americană a Drepturilor şi Îndatoririlor Omului, adoptată în anul 1948 la Bogota, de asemenea, Convenţia Americană a Drepturilor Omului din 1969, care reglementa, printre altele, dreptul la libertate personală, la un proces corect, la personalitate juridică, libertatea de conştiinţă, religie ş.a..
În cadrul Organizaţiei Statelor Americane au mai fost adoptate: Convenţia inter-americană pentru prevenirea şi pedepsirea torturii, Convenţia internaţională privind conflictul de legi referitor la adoptarea minorilor şi Convenţia internaţională privind azilul.
Ca şi în cazul organizaţiei regionale a Consiliului Europei, şi în cadrul acestei organizaţii, sistemul de garantare a drepturilor omului funcţionează după modelul european de jurisdicţie iniţial, respectiv, printr-o Comisie şi o Curte Americană a Drepturilor Omului.
De asemenea, în anul 1981, a fost adoptată Carta Africană a Drepturilor Omului şi ale Popoarelor, care reglementează lista celorlalte drepturi, mai puţin dreptul la un nivel de viaţă adecvat, libera alegere a partenerului la căsătorie ş.a.. Pentru protecţia drepturilor prevăzute în Carta Africană s-a instituit Comisia Africană a Drepturilor Omului şi ale Popoarelor.
Omisiunea unor astfel de drepturi care fac parte din categoria drepturilor primare, dar şi a altora similare, normale pentru acest secol în alte colţuri ale lumii, pe alte continente, va reuni, cu siguranţă, voinţa organizaţiilor internaţionale militante în domeniu, exponente ale opiniei publice mondiale, în sensul amendării corespunzătoare a acestui document – care influenţează viaţa a zeci de mii de oameni – în sensul pozitiv, al atingerii unui nivel de viaţă decent în această parte a lumii.
Pe lângă aceste organisme jurisdicţionale, există însă şi mecanisme nejurisdicţionale, respectiv, comitetele – care sunt mai numeroase decât acestea – care au ca rol principal monitorizarea statelor cu privire la respectarea normelor reglementate de instrumentele juridice privind drepturile omului. În activitatea lor, comitetele nu pronunţă hotărâri, ele se rezumă doar la parcurgerea unor proceduri şi finalizarea acestora prin recomandări sau rapoarte.
Organizaţia Naţiunilor Unite foloseşte ca mecanisme internaţionale pentru asigurarea protecţiei drepturilor omului organe subsidiare ale Adunării Generale. Astfel, pe langă Adunarea Generală, mai au competenţă în domeniu Consiliul de Securitate, Consiliul Economic şi Social, Comitetul pentru eliminarea discriminărilor, Comitetul pentru drepturile omului, Comitetul drepturilor economice, sociale şi culturale, Comitetul împotriva torturii, Centrul pentru drepturile omului, Înaltul Comisar ONU pentru Refugiaţi ş.a. .
Declaraţia Universală a Drepturilor Omului, ca act individual, nu reglementează instituirea nici unui mecanism de protecţie.
Pactul Internaţional pentru Drepturile Civile şi Politice instituie Comitetul pentru Drepturile Omului, care are, pe lângă rolul de a primi rapoarte, rolul de a soluţiona efectiv plângerile părţilor interesate.
La rândul său, Pactul Internaţional pentru Drepturile Economice, Sociale şi Civile instituie Comitetul pentru drepturile sociale.
Pactul pentru Protecţia Documentelor instituie Comitetul pentru plângeri individuale, iar Pactul privind abolirea pedepsei capitale instituie Comitetul aferent, care sprijină, evident, scopurile sale.
Comisia Drepturilor Omului este un organ subsidiar al ECOSOC care urmăreşte respectarea drepturilor omului peste tot în lume, examinând orice abuz, orice încălcare a drepturilor omului. La rândul său, aceasta a creat două subcomisii: Subcomisia de luptă împotriva discriminării şi protecţia minorităţilor şi Subcomisia pentru condiţia femeii.
La nivelul fiecărui stat, cele mai importante reglementări în domeniul protecţiei şi garantării drepturilor omului sunt stipulate în constituţiile acestora. De asemenea, un loc important în domeniul securităţii umane îl au legislaţia civilă şi penală a statelor, dar şi legislaţia muncii.
Pe de altă parte, securitatea individului este asigurată şi de accesul la instituţii jurisdicţionale independente, care presupun o legislaţie modernă şi în acord cu normele internaţionale.
Aşadar, putem concluziona că Declaraţia Universala a Drepturilor Omului – este punctul de pornire către următoarele tratate care i-au succedat, respectiv, Pactul International pentru Drepturile Civile si Politice din 1966, Pactu International pentru Drepturile Economice, Sociale si Civile tot din 1966, Pactul pentru Protectia Documentelor, cat si cel privind abolirea pedepselor capitale din 1989.
Mecanismele acestor pacte sunt deschise tuturor statelor lumii, sunt instituite prin intermediul curtilor de justiţie, devinind instrumente jurisdictionale.
Comunitatea internaţională, prin actorii săi, în primul rând, state şi organizaţii internaţionale, a încercat, prin reglementările impuse, să protejeze individul atât cât a putut, în diferite domenii, însă preocupările privind securitatea umană nu s-au oprit aici.
Dinamica şi complexitatea valorilor garantate în materia drepturilor omului, implicit şi a securităţii umane fac necesară modernizarea şi recorelarea teoriilor existente la nivel internaţional în doctrină, a legislaţiei internaţionale şi a legislaţiei interne cu ultimele tendinţe în materie, în scopul îmbunătăţirii mijloacelor şi instrumentelor de promovare şi protecţie existente.
În dreptul international, dezvoltarea haotică a acestuia, apariţia organismelor şi normelor cu atribuţii şi prevederi aproape similare, apariţia nou-lui conduc în timp la imperativul de a regândi, a reaşeza întreg sistemul.
Considerăm că, securitatea umană este unul dintre cele mai importante repere în procesul de dezvoltare al societăţii, iar neţinându-se seama de această componentă procesul evolutiv ar stagna. De aceea, politicile publice care ţintesc protecţia drepturilor şi libertăţilor cetăţeneşti, concomitent cu realizarea securităţii naţionale, necesită o schimbare de paradigmă şi regândirea sistemului de securitate naţională. Eficienţa sectorului de securitate naţională se cuantifică, în valoare reală, în indicatorii de securitate umană. Legislaţia românească în materie trebuie să ţină seamă de acest adevăr fundamental.
În pofida tuturor eforturilor, actorii internaţionali nu au ajuns la un gentleman agrement asupra unei definiţii unice a securităţii umane care să se impună cu forţa necesară unei norme de drept. Existenţa unei astfel de norme ar fi permis comunităţii internaţionale să contracareze o serie de ameninţări, de la conflicte violente, privări ilegale de drepturi civile şi politice ş.a
Poate fi frustrant pentru membrii comunităţii internaţionale faptul că deşi dreptul internaţional şi cel umanitar sunt la niveluri de dezvoltare avansate, totuşi apariţia unei noi paradigme a securităţii – securitatea umană, care deşi din punct de vedere politic dobândeşte tot mai mult teren, nu poate contracara fenomene negative care tind să o acapareze din lipsa reglementării unei definiţii unanim acceptată la nivel global.
Interpretarea restrânsă a conceptului de securitate umană se focalizează asupra ameninţărilor violente ce aduc atingere integrităţii fizice şi psihice persoanei.
Provocările acestui început de secol, marcat de violenţe sfărîmiţate în diverse colţuri ale lumii, malnutriţia, discriminările şi discrepanţele flagrante între bogaţi şi săraci, bolile endemice, diminuarea substanţială a resurselor, terorismul, dar şi alte elemente, determină dezbateri aprinse între actorii comunităţii internaţionale pentru a găsi soluţii, a consacra reglementări stricte în toate domeniile, pentru a feri individul din calea efectelor pe care aceste fenomene nedorite le atrag.
Aşa cum reiese, din acest studiu, nu există reglementări unitare la nivel internaţional, care să răspundă tuturor “relelor” care se pot răsfrânge asupra individului. Există însă legislaţie fragmentară sau încercări din partea organizaţiilor interguvernamentale, care pun accent pe ultimele provocări care se răsfrâng asupra individului – prin promovarea unor convenţii general valabile şi apoi intergrarea în dreptul intern al statelor. În afara reglementărilor universal consacrate şi însuşite de numeroase state, asistăm la nivelul fiecărui continent şi organizaţii în parte, consacrarea unor reglementări specifice ariei de aplicare.

